
[Luc Frieden]
Sou Dir Dammen an Dir Hären, e schéine gudde Mëtteg. Ech si frou Iech hei ze gesinn, um Enn vun engem Joer. Fir d’Regierung ass d’Joer fir d’Vakanz nach net do, well d’Regierung och mat Ministerréit geet bis Enn des Mounts, mee vill anerer sinn um Sprong fir d’Vakanz.
Dat ass engersäits d’Chamber, déi d’nächst Woch déi lescht Sessioun huet vun der Chamber an anersäits d’Schoulen, déi an dësen Deeg op en Enn ginn. Ech géing dofir och gären am Ufank all deene Schülerinnen a Schüler felicitéieren, déi hir Diplomer dëser Deeg kritt hunn.
An en Diplom, dat ass d’Resultat vun engem laangen Effort. Ech war gëschter selwer am Lycée technique du Centre Diplomer iwwerreechen. Ech hu vill frou Gesiichter gesinn, stolz Elteren, frou Schüler a si hunn dat extreem verdéngt. An ech hu gesot, dat ass d’Resultat vu viller haarder Aarbecht an dofir géing ech och gären hei allen Enseignanten, Professeren, Léierinnen a Schoulmeeschtere merci soe fir hiren enormen Engagement. Well nëmme wa mir eng gutt Educatioun hunn, da kréie mir herno dat wat mir brauchen an eisem Land: Leit, déi gutt preparéiert sinn op d’Defie vum Liewen. Dat ass net ëmmer einfach dat alles ze maachen an dofir hu mir och an der Regierung de Moie kuerz de Point gemaach, mee ech menge mir kënne ganz zefridden si mat deem wat an eise Schoule gemaach ginn ass. An dofir e grousse Merci un d’Enseignanten a e grousse Bravo un d’Schüler fir dat wat se gemaach hunn.
Et ass och d’Basis vun der Cohésion sociale, finalement wann d’Leit och eng Aarbecht duerno fannen. An deem Kontext hunn ech och de Moien am Regierungsrot, hu mir geschwat iwwert déi Etüd, déi kierzlech erauskomm ass, vun dem IMD, déi Kompetitivitéit vun den Ekonomië moosst. Ech stelle mat Satisfaktioun fest, datt mir vun der 23. Plaz, wou mir waren an deem Ranking, et kann een ëmmer iwwer Ranking diskutéieren, mir waren op der 23. Plaz, wéi dës Regierung ugetrueden ass, a mir sinn elo op der 14. Plaz. Dat heescht mir hunn 9 Plazen eis verbessert, tëscht dem leschte Joer an dësem nach eng Kéier 6 Plazen. Dat ass wichteg an dofir soen ech dat och Kontext vun der Schoul, well mir jo gären hätten, datt déi Jonk, déi aus der Schoul kommen, an net nëmmen déi Jonk, mee och si, virun allem wann se eng Plaz sichen, datt se eng Plaz fannen. An dofir brauche mir Betriber, déi gutt funktionéieren. Dofir brauche mir eng attraktiv Ekonomie. An dat versiche mir ze maachen. Dofir hu mir eng ganz Rei Moossname geholl an ech si frou datt dat och international säi Reflet fënnt.
D’Schoul geet op en Enn. D’Chamber geet op en Enn an ech sinn och do frou ze gesinn, datt mir um Enn vun dëser Legislaturperiod och nach e puer ganz wichteg Projeten an dëser Woch duerch d’Chamber kritt hunn an ech gesinn der do virun allem 2. Dat eent dat ass deen Text deen d’Presse zënter Jore gefuerdert huet an deen dës Regierung op de Wee ginn huet, nämlech den Accès,de gesetzlech verankerten Zougang zu Informatioune fir Journalisten. Dat Gesetz, wéi gesot ass laang gefuerdert ginn. Ech hunn et als Medieminister zesumme mat der Ministesch Margue virun enger Zäitchen op den Instanzewee bruecht. An deen ass also elo duerch d’Chamber komm. Domadder stäerke mir och de professionelle Journalismus an do läit mir ganz vill drun. Well an Zäite vu vill onkontrolléierten Informatiounen déi um Internet an op de soziale Medien zirkuléieren, ass déi professionell Presse, déi di Informatioune verifiéiert. An dofir mengen ech ass dat e stäerke vum Journalismus an och e stäerke vun der Demokratie. Well mir brauchen eng pluralistesch, onofhängeg Presse. An déi pluralistesch Presse déi brauch och dofir staatlech Ënnerstëtzung an déi finanziell Mëttele ginn och hei an deem Text méi kloer definéiert.
A wéi gesot, den Zougang zu den Informatioune fir Journaliste gëtt gesetzlech verankert a mir hoffen datt dat och am Sënn ass vun der Transparenz a vun der Stäerkung vun der Demokratie.
An da sinn ech zefridden datt mir esou ganz schnell och duerch d’Chamber kritt hunn, déi éischt wichteg Texter iwwert d’Ëmsetzung vun eisem Tripartite-Accord. Dat war noutwenneg och, besonnesch déi di d’Energie betrëfft, d’steierlech Moossnamen do ronderëm, déi di elo a Kraaft trieden. Anerer déi kommen am Hierscht an d’Chamber, mee et ass weesentlech, datt mir déi elo zum richtege Moment duerchkritt hunn, datt d’Leit dat och an hire Portmonnie spieren. An dofir sinn ech ganz frou datt dat an der Chamber dës Woch déi breet Zoustëmmung fonnt huet.
A propos Tripartite, kann ech Iech dann och soen, datt d’Regierung de Moien nach en anere Projet ugeholl huet. Dat war am Fong dee leschten dee mir nach hu missen do finaliséieren. Dat ass deen am Kader vun den Hëllefe vir d’Baueren.
Dir wësst datt duerch d’Fermeture vun der Strooss vun Hormus d’Düngemëttel-Präisser substantiell geklomme sinn. Do hu mir op en europäesche Kader gewaart. Deen europäesche Kader deen ass elo komm an dofir hu mir haut den Text op de Wee gi fir datt mir eng urgent Hëllef kënnen de Bauere gi fir déi zousätzlech Käschte kënnen ze kompenséieren. Dat ass eng Moossnam, déi kascht de Staat ronn 4 Milliounen. 1,5 Milliounen dovunner gëtt aus dem europäesche Budget iwwerholl. Dat ass also Europa an nationale Budget hëllefen de Baueren an dëse schwéieren Zäiten. Net nëmmen duerch den Hormus, Iran-Krich, mee natierlech och duerch déi enorm Hëtzt, wat hier Situatioun nach méi schwéier mécht. Mee dat hei ass elo eng gutt Etapp, déi mir och an der Tripartite gemaach haten.
Dir erënnert Iech datt et fir déi éischte Kéier war zënter laange Joren datt mir och d’Bauerevertrieder an d’Tripartite invitéiert hunn. Well grad si och duerch eng Rei vun deene Konsequenze vum Iran-Krich extreem concernéiert sinn.
Dann hu mir de Moien eng Rei Projeten ugeholl, déi fundamental Zilsetzungen a Versprieche vun dëser Regierung ëmsetzen. 
Mir hunn ëmmer gesot mir wëlle méi, méi séier bauen a mir hunn dat an zwee Kontexter gesot. Engersäits beim Logement an anersäits bei den erneierbaren Energien. Mir hu ganz vill Moossname schonn op de Wee ginn. Erënnert Iech datt ech an der Lag der vun der Natioun vum leschte Joer gesot hat, datt mir e Pak vu groussen 10 Punkten ugeholl hunn: den 10-Punkte-Plang, mat 40 Detail-Moossname fir am Logement méi, méi séier ze bauen. 
An an dëser Lag vun der Natioun hunn ech gesot vun deenen 10 Texter sinn der scho 7 um Instanzewee. De Moien hu mir zwee weesentlech Texter nach ugeholl. Dat eent ass eng komplett Refonte vun de PAG- a PAP-Prozedure fir do den Delai substantiell ze reduzéieren. An deen zweete Punkt ass datt, op Propositioun vum Inneminister mir en eenheetlecht Bautereglement fir eist ganzt Land decidéiert hunn. An dat ass ausgeschafft ginn an enken Dialog mat allen Acteuren.
Déi zwee Texter, esouwéi déi aner Moossnamen déi mir geholl hunn, hunn een Zil: méi, méi séier bauen. Well mir wëssen datt Wunnen e groussen Defi ass a mir wëllen op deem Wee weidergoen. En eenheetlecht Bautereglement, dat gouf et nach ni, dat ass och e gréissere Schrëtt vun enger administrativer Vereinfachung, och fir déi Leit, déi et all Dag uwenden: d’Architekten, d’Ingenieuren, mee och deen dee wëll en Doheem bauen. En Doheem ass eppes Weesentleches. A well déi Texter esou wichteg sinn, well se och komplizéiert sinn, hunn ech och den Inneminister gebieden hei matzekommen. Den Inneminister wäert herno dat virstellen an Iech och all déi dozou zesummenhänkend Froe beäntwerten.
Mee, wéi gesot, ech si wierklech ganz zefridden, och als Regierungschef, datt mir elo dee Pak do stoen hunn. Dee muss elo nach duerch d’Prozedur goen, d’gesetzlech Prozedur. Mee d’Regierung huet hir Hausaufgabe gemaach.
Iwwregens, am Logement geschitt ganz vill. Ech wëll och hei drop hiweisen, datt mir duerch eng ganz Rei Ënnerstëtzungen niewent enger Rei steierleche Moossnamen, um Terrain beim Logement abordable, beim erschwéngleche Wunnengsbau an deenen zwee Joer, wou dës Regierung do ass, enorm vill erreecht hunn. Mir hunn Hëllefe fir Logement abordable an deenen 2 Joer wou dës Regierung elo am Amt ass, fir iwwer 9.500 Wunnengen accordéiert.
Am Verglach: dat ass 40% méi, iwwert déi 2 Joer, wéi am Joer 2023 an och nach méi wéi am Joer 2022. Dat heescht quasi, fir 10.000 Wunnengen hu mir Hëllefe ginn, Autorisatiounen. Dat si Wunnengen, déi zum Deel am Bau sinn, oder zum Deel elo gebaut ginn. Wou d’Autorisatiounen do sinn. Alles am Beräich vum Logement abordable.
Well ech weess, datt fir eis Matbiergerinnen a Matbierger, de Logement sou eng wichteg Fro ass, mengen ech, ass et och gutt, datt een ëmmer rëm gesäit, wat dann do gemaach gëtt. A mir sinn dovun iwwerzeegt, datt wann eisen 10-Punkte-Plang ëmgesat gëtt, datt nach vill zousätzlech Wunnengen an eisem Land entstinn, notamment beim abordabele Wunnraum. 
Ech hu gesot, mir hunn haut Texter ugeholl fir méi, méi séier ze bauen. Dat gëllt fir de Logement. An do seet den Här Inneminister Iech herno Detailer dovunner. 
Dann hu mir dat och gemaach fir erneierbar Energien. Mir wëllen iwwerall eng Vereinfachung vun de Prozeduren. Eng Vereinfachung vun den Autorisatiounen. Eng Acceleratioun vun de Prozeduren. An dofir hu mir och haut, op Propositioun vum Ëmweltminister, Texter ugeholl, déi de Silence vaut accord ab Januar 2028 aféieren, fir Projete fir erneierbar Energien ze bauen. Dat ass Wand, dat ass Sonn. An dat ass fir also am Bauperimeter virunzekommen mat der Realisatioun vun esou Projeten, datt een herno also net méi brauch op eng Autorisatioun ze waarden. Wa keng Äntwert kënnt, dann huet een en Accord. A mir setzen och an deenen Texter och d’Delaie substanziell erof. Alles ënnert dem Motto: einfach, séier, erneierbar. Dat ass eist Zil och bei den erneierbaren Energien. A wa mir gesinn, wat de Krich am Iran provozéiert a puncto Dependance vun Energien aus där Regioun; wa mir gesinn hunn, wat de Krich an der Ukrain provozéiert a puncto Dependance vun Energien, déi aus dem Oste vun Europa komm sinn, da wësse mir, datt mir méi onofhängeg musse sinn. A wa mir dann dobäi nach gesinn, dee Klimawandel, dee mir spieren duerch d’Hëtztwell, dann ass d’Zil vun der Regierung, wat mir eis un ambitiéisem Zil ginn hunn, fir d’erneierbar Energien, dann ass dat dee Wee, dee mir weider musse goen. An dofir hëllefen natierlech déi Prozeduren, déi mir substanziell vereinfachen. 
Dee Pak vun “Méi séier maachen” beim Bauen, bei den erneierbaren Energien, dee gëllt och fir d’Justiz. An dofir, well d’Sécherheet och e weesentleche Punkt ass, dofir sinn ech frou, well ech d’lescht Woch kee Briefing hat, fir och dee Projet hei ze soulignéieren, well en all Kéiers am Geescht ass vun engem méi effikasse Staat, datt mir d’lescht Woch d’Comparution accélérée op Propositioun vun der Justizministesch op de Wee ginn hunn. Dir wësst, dat war e grousst Thema och am leschte Walkampf, wou mir gesot hunn: do wou d’Faiten etabléiert sinn, hei am Strofrecht, do muss ee méi séier méi effikass eng Äntwert vum Rechtsstaat hunn. A mir hunn dat esou op de Wee ginn, datt selbstverständlech d’Recht op en Affekot an op e faire Prozess assuréiert ass. An do hu mir also en aneren Text gemaach, wéi bei verschidde vun eisen Noperen, sinn d’Rechter vun der Defense garantéiert. Mee déi Affairen, do wou d’Faiten etabléiert sinn, missten da maximal an engem Delai vun engem Mount um Geriicht kënnen tranchéiert ginn. Ech mengen och dat ass am Geescht vun dëser Regierung, déi och a Froe vu Sécherheet a Justiz weesentlech Schrëtter mécht, fir no vir ze kommen. Well et geet net duer, datt mir eng gutt Policeaarbecht hunn. Dir wësst, mir hu méi wéi 500 Polizisten zousätzlech agestallt. Mir hunn d’lokal Police agefouert. Alles Versprieche vun dëser Regierung. Natierlech musse mir dann och dat bei der Justiz kënnen ëmsetzen. Dofir hu mir zousätzlech Riichteren agestallt, a mir hunn och prozedural Moossname geholl. An dëst ass eng weesentlech, déi mir versprach haten, fir datt mir op deem Wee weiderkommen. 
Mir hunn dann och iwwert eng ganz Rei aner Sujete geschwat. Ech géif villäicht ervirhiewen, datt mir, wat d’Nominatiounen ubelaangt, datt mir do en neie Generaldirekter fir d’Spuerkeess genannt hunn: den Här Benoît Elvinger gëtt Generaldirekter vun der Spuerkeess, ab dem 1. Oktober vun dësem Joer. An d’Madame Doris Engel gëtt Directrice adjointe vun der Spuerkeess ab der Rentrée och. Dofir, dat ass déi nei Ekipp, déi dann op Propositioun vum Finanzminister, a mat Récksprooch vum Conseil vun der Spuerkeess, hir Aufgabe wäert unhuelen.
De Regierungsrot huet och d’Madame Joëlle Welfring reintegréiert an d’Staatsfunktioun als Premier conseiller de Gouvernement. Ech hunn dat als Staatsminister gemaach, well ech et noutwendeg fannen, sou wéi scho bei der Madamm Paulette Lenert, datt, wa Leit, déi aus dem Staatsapparat och kommen, datt déi, och wa se an der Politik waren, datt een déi dann och erëm reintegréiert. An d’Madamm Welfring gëtt da vum Staat als Staatsbeamtin detachéiert op d’Europäesch Investitiounsbank. Dat stäerkt och de Rôle vum Lëtzebuerger Staat op der Europäescher Investitiounsbank, an dofir, mengen ech, ass dat eng gutt Nominatioun. An et ass och wichteg datt mir och an eiser Demokratie och esou mateneen ëmginn, ob een an der Majoritéit oder an der Oppositioun ass. A wéi gesot, souwuel d’Madamm Lenert wéi d’Madamm Welfring hu jo och duerch hir Regierungserfarung dat néidegt Wësse wat ee brauch fir op esou Funktioune kënnen eng nëtzlech Aarbecht am Déngscht vum Land ze maachen.
Mir hunn dann och eng Rei international Sujeten abordéiert. Ech wëll dat nëmme ganz kuerz usträifen. Engersäits war ech uganks der Woch um UNO-Sommet fir Kënschtlech Intelligenz. Dat huet mir wichteg geschéngt, well ech gären hätt datt eist Land an der Definitioun vun de Reegele ronderëm Kënschtlech Intelligenz säi Wuert matzeschwätzen huet. An et ass mir evident, datt Lëtzebuerg, nodeems et eng Daten-Strategie, eng AI-Strategie, an eng Quantum-Strategie virgeluecht huet, och sech drëm bekëmmert, wat mat AI geschitt. A mir hätte gären en AI, deen am Déngscht vum Mënsch steet. An dofir hunn ech zu Geneve op der UNO plaidéiert, datt mir en internationale Kader géife versichen ze kréien, wou eng Rei vun deene Sujete gemeinsam abordéiert ginn, well nëmmen dann wäerte mir d’Kontroll och iwwert AI, wat eis enorm vill Opportunitéite bitt, och kënnen... Mir si fir AI, mee en AI wat am Déngscht vum Mënsch steet, an deem de Mënsch finalement ëmmer decidéiert.
Da war ech dës Woch, wéi Dir wësst, zesumme mat dem Ausseminister an der Verdeedegungsministesch um NATO-Sommet zu Ankara. Dat war e gudde Sommet, wou ee gespuert huet, datt jiddereen, egal op wéi enger Säit vum Atlantik wunnt, gewollt ass d’NATO weider um Liewen ze halen. Datt mir realiséieren, datt mir gemeinsam méi staark sinn, an datt och den Europäer hire Bäitrag méi muss leeschte wéi an der Vergaangenheet, datt mir eis net eleng kënnen op d’Amerikaner, op deenen hiren Ausgaben, ausrouen. Dofir, den amerikanesche Pilier brauche mir, mee mir brauchen och méi e staarke Pilier. An ech hunn um NATO-Sommet erkläert, wat Lëtzebuerg déi nächst Jore wäert maachen. Mir sinn elo bei 2%; mir wäerten do lues a lues eropgoen. D’nächst Joer ëm 0,1% op 2,1%. Mee d’Richtung ass déi doten. An ech hunn och gefrot fir datt d’NATO géif de Memberstaaten erlaben sech ze spezialiséieren, eng Spezialisatioun vun der NATO, vun de Länner. A fir Lëtzebuerg ass dat am Beräich vun de Satellitten noutwendeg. Mir hunn do e grousse Knowhow, deen anerer net hunn. Do kënne mir also eppes zur Verfügung stellen. Dat ass och op oppen Ouere gestouss. Do hunn der vill op mech gekuckt wéi ech dat gesot hunn. An dat anert, dat ass am Beräich vun de Finanzen. Mir sinn eng Finanz-Haaptstad vun Europa. Mir sinn den Nummer 1 an der Fongen-Industrie; dat wëlle mir och bleiwen. An dofir hu mir och do zesumme mam kanadesche Premier Mark Carney déi Initiativ geholl fir eng Europäesch Defense- a Sécherheetsbank ze grënnen. 9 Länner hu bis elo gesot, datt si bereet wieren, do matzemaachen. Mir fuere weider an deem Effort fir nach anerer dovunner ze iwwerzeegen. Mee ech si frou, datt elo de Startschoss vun där Bank geluecht ginn ass. An ech sinn och frou, datt mir et fäerdegbruecht hunn, den Europäeschen Hub vun där Bank ze kréien. De Siège wäert am Kanada sinn, an den Europäeschen Hub soll zu Lëtzebuerg sinn. Och dat géif Lëtzebuerg als Europäesch Finanz-Haaptstad renforcéieren. An dofir si mir elo voll motivéiert fir déi nächst Etappe vun där Bank mat eise Partner ze diskutéieren an ëmzesetzen.
Schliisslech, an dat ass da mäi leschte Punkt, éier ech Iech d’Geleeënheet gi Froen ze stellen. Ech ginn op Invitatioun vum franséische President e Méindeg op Paräis. Do ass eng Reunioun iwwert d’Ukrain, vun der sougenannter Koalitioun vun de Wëllegen. Dat sinn déi Länner jo, déi d’Ukrain an hirem Krich ënnerstëtzen; déi net wëllen, datt d’Ukrain ënnergeet an datt Russland herno e Stéck vun der Ukrain kann definitiv besëtzen. Et geet also an der Ukrain ëm villes méi wéi ëm just eng Provënz am Oste vun der Ukrain. Et geet ëm Prinzippien. An dofir si mir Deel vun där Coalition of the willing. A mir wäerten also e Méindeg weider diskutéieren, wat déi nächst Schrëtt kéinte sinn, an engem Krich, dee komplizéiert bleift, a wou een d’Enn vum Krich nach net gesäit, a scho guer net en dauerhafte Fridden. 
De President huet dann och d’Staats- a Regierungscheffe vun enger Rei Länner vun där Koalitioun invitéiert fir en Dënschdeg ze bleiwe fir de franséischen Nationalfeierdag, de „14 juillet“, fir un der Parad deelzehuelen. An et ass mat grousser Freed wou ech d‘Invitatioun vum President och acceptéiert hunn, fir datt och en Detachement vun der Lëtzebuerger Arméi mat engem Lëtzebuerger Fändel un deem Defilé kann deelhuelen. Dat beweist, wéi mir an Europa zesummesinn. An ech wäert mat Freed a Stolz kucke wann de Lëtzebuerger Fändel iwwert eng vun deene schéinste Stroosse vun Europa, iwwert d’Champs-Elysées, wäert goen. Mee virun allem ënnersträicht et datt mir zesumme méi staark sinn, wéi wa jiddereen eenzel nieftenee steet.
Voilà. Dat e Resumé vun eisen Aarbechten. A gäre beäntweren ech Froen éier ech dann dem Inneminister Gloden d’Wuert gi fir seng extrem wichteg Projeten, déi mir haut ugeholl hunn am Detail virzestellen. Sinn nach Froen do?
Jo?
[Journalist]
Gudde Mëtteg. De Pierre Jans fir RTL. Här Premierminister, sidd Dir beonrouegt iwwert déi Enquête wou de Parquet dës Woch nach eng Kéier driwwer kommunizéiert hat, nämlech eng Bedruchsaffär, déi d’Immigratiounsdirektioun och betrëfft ?
[Luc Frieden]
E Minister, an a fortiori e Premierminister, soll ni lafend Justizenquêtë kommentéieren. Ëmsou méi, wou mir net d’Elementer vun där Enquête kennen. Ech stelle mat Satisfaktioun fest, datt de Rechtsstaat funktionéiert. Wann et Saache ginn, déi eventuell Infraktioune sinn, da muss d’Justiz hir Aarbecht maachen. An dat gëtt hei gemaach, an ech hoffen datt do déi Enquête zu all deenen Äntwerten op déi Froe bréngt, déi fir de Moment am Raum stinn. Niewent dem Rappel vun, natierlech, der Présomption d’innoncence fir all déi, déi et betrëfft. 
[Journalist]
Jo, Moien. Diana Hoffmann hei, nach eng Kéier vun RTL. Ech wollt nach eng Kéier froen: mam Tripartite Accord sollt jo och dee reduzéierten TVA-Saz vun 3% bei Renovatioune verduebelt ginn, vu 50.000 op 100.000 Euro. Elo huet d’Kommissioun awer dat net accordéiert, sou wäit ech weess. Soll do awer eppes geschéien, ginn et do aner Moyenen? Gëtt et do en neie Stand?
[Luc Frieden]
Ech hu keng Detailer dozou. De Finanzminister wëll, zesumme mam Logementsminister, nach virum Summer op enger Pressekonferenz soen, wéi mir op deenen eenzele Froe fir de Logement, niewent deene prozedurale Saachen, déi ech hei annoncéiert hunn, an niewent deene Saachen, déi mir scho gemaach hunn, och steierlecher, wat mir do eventuell nach kënne maachen. Mee de Finanzminister war haut um EcoFin Conseil, wou och iwwer ganz wichteg Sujete geschwat gëtt, notamment d’Kapitalmaart-Unioun, sou datt mir haut net iwwert deen dote Sujet geschwat hunn. An ech hunn och dozou keng Elementer.
[Journalist]
(Pierre Jans, RTL)
Och a puncto Logement, Här Frieden. Dir hat – ech mengen et war beim État de la Nation – och eng Kéier gesot, Dir wéilt d’VEFAen relancéieren. An do ass och dat Wuert „garantie d’achèvement“ gefall. Ginn et do Neiegkeeten? Ech weess dass do geschafft gëtt, mee et ass nach näischt Konkretes fix, oder?
[Luc Frieden]
D’Justizministesch ass amgaangen dee Projet ze finaliséieren. Ech mengen, datt mir do ganz no dobäi sinn, fir dee kënne vläicht souguer nach virum Summer ze deposéieren, fir generell d’VEFA-Gesetzgebung ze verstäerken, an deem Sënn, datt déi, déi en Haus, wat eréischt gebaut gëtt, well dat ass jo am Fong d’VEFA, datt déi déi Garantien hunn, datt wann do eng Faillite kënnt, fir dat nach ze renforcéieren. Doniewent rappeléieren ech, datt mir decidéiert hu fir zousätzlech 300 Milliounen ze investéieren, fir esou Projeten opzekafen. Dofir muss een dat eent an dat anert zesumme gesinn. Mee mir sinn... ech ginn dovun aus, datt mir dat nach virun Enn dës Mounts, Projet de loi och kënnen op den Instanzewee ginn. Mee d’Ministesch ass do äifreg um Schaffen. 
Voilà. Da soen ech Iech villmools Merci fir d’Nolauschteren, a ginn dann dem Inneminister d’Wuert, fir seng Erklärungen zu deene wichtege Projeten ze ginn. An ech muss och do ënnersträichen déi gutt Kooperatioun och tëscht de Ministèren, am gesamte Logementspak, fir dat auszeschaffen. Och dat ass mengen ech eng Fassong wou ee gesäit wéi gutt dës Regierung zesummeschafft, fir datt mir och op eisen Ziler, déi mir eis gesat hunn, och virukommen. 
Här Inneminister. 
[Léon Gloden]
Sou dann och schéine gudde Mëtteg vu menger Säit zesummen hei mam Frank Goeders aus dem Ministère, dee responsabel ass fir all dat wat mir am Ministère am Kader vu Reegele fir Bebauungen opstellen.
Méi mat manner. Lëtzebuerg fir d’Zukunft stäerken. Dat ass de Kredo vum Koalitiounsaccord an dat ass och de Kredo vum Logementsdësch mat deene 40 Mesüren. De Premier huet et virdrun nach eng Kéier widderholl, eis Prioritéit ass méi a méi séier bauen. Dofir brauche mir vereinfacht, modern Prozeduren. 
Méi mat manner, an ech géif och soen, mam gesonde Mënscheverstand virgoen. Et ass di éischte Kéier hei zu Lëtzebuerg datt mir am Kader vun der Bautepolitik vun 100 Reglementer op een nationaalt Bautereglement eriwwerginn. Dat ass e weesentleche Paradigmewiessel an der Approche. Ee Reglement fir 100 Gemengen: dat heescht manner Reegelen. 
Mir hunn nogelauschtert, mir setzen ëm an d’Regierung liwwert. Ee Bautereglement heescht méi einfach, méi kloer, méi verständlech, manner Feeler, an natierlech, méi séier. Bréngt méi Zäit fir d’Qualitéit vun der Projeten. Mir hunn eng 83 Artikelen an deem Bautereglement, mat ganz diverse Sujeten, wéi natierlech: wéi baut een? Mee och iwwert d’erneierbar Energien, iwwer méi Resilienz, spréch méi Begréngung, spréch d’Finalitéit ass eng Verbesserung vun der Liewensqualitéit vun deene Leit, déi an de Wunnenge liewen.
Jo, wann een esou ee radikale Changement mécht, da stéisst een natierlech ëmmer op am Ufank vill Froen an well jiddereen ass jo dru gewinnt op senger Mëscht mat sengem Bautereglement ze schaffen. Dat ännert sech elo. Jidderee muss Kompromësser agoen. Kompromësser am positive Sënn. Mir hunn a ville Reuniounen z.B. mat verschidde Ministèren, mam Syvicol, mam OAI un deem nationale Bautereglement geschafft. A wéi de Premier et annoncéiert huet, de Regierungsrot huet haut gréng Luucht ginn. 
Wéi gi mir legislativ vir? Mir wäerten op der enger Säit an der Loi communale zwee oder dräi Artikele schafe fir d’Base légale fir dat nationaalt Bautereglement. An op der anerer Säit, dat nationaalt Bautereglement, wéi d’Wuert et och seet, gëtt e Règlement grand-ducal. Wat ass elo d’Bautereglement oder komm mir fänke mol un: Wat ass d’Bautereglement net? D’Bautereglement reegelt net wou däerf gebaut ginn, och net wat däerf gebaut ginn. Zum Beispill wou ee Wunnenge baut, wou Geschäfter kommen, wou Büroe kommen. Alles dat gëtt am PAG vun enger Gemeng festgehalen. Et reegelt och net d’Gréisst vun de Gebaier. Zum Beispill wéi vill Stäck erlaabt sinn. Och net d’Ofstänn vun de Gebaier zum Noper. Alles dat bleift am Kader vun de PAPen festzesetzen.
D’Bautereglement definéiert allgemeng Baureegelen, genau wéi haut déi 100 kommunal Bautereglementer. Ech gi kuerz e puer Beispiller: de PAP seet wéi vill Stäck däerfe gebaut ginn, d’Bautereglement definéiert wéi héich d’Plaffonge musse sinn. An deem neien nationale Bautereglement sinn dat am Prinzip 2,50 m. De PAG seet wéi vill Parkplaze pro Wunneng musse virgesi ginn. D’Bautereglement seet wéi grouss déi Parkplaze musse sinn fir datt ee mam Auto och bequeem eran an eraus fuere kann. Dir wësst, d’Autoe ginn hautdesdaags ëmmer éischter méi grouss, wéi mi kleng. An dofir hu mir d’Breet vun de Stellplaze fir Autoen op mindestens 2,50 m festgeluecht an op 2,75 m wann eng Parkplaz laanscht d’Mauer ass. Dës Prezisioun fir Iech ze weisen datt mir bal un alles geduecht hunn.
Wéini applizéiert sech dat Bautereglement? Dat Bautereglement applizéiert sech wann nei gebaut gëtt, transforméiert gëtt, ofgerappt gëtt an dann nei gebaut gëtt, oder d’Notzung vum Gebai ännert. Dat heescht alles wat haut gebaut ginn ass, an d’geet een net drun, dat bleift natierlech esou bestoen. Wichteg ass natierlech och z’ënnersträichen, datt eng Rei Derogatioune musse virgesi ginn, well eis Stied, eis Uertschaften awer villfälteg sinn. Déi eng sinn aus enger Festungsstad erausgebuer, déi aner sinn nom Krich zum Deel ganz nei opgebaut ginn. Dat heescht et huet een awer verschidde lokal Gegebenheeten, deenen ee muss Rechnung droen an dofir ass et méiglech bei verschidde Punkten, datt de Buergermeeschter eng Derogatioun gëtt.
Wat war eis Méthodologie de travail? Mir hunn den 23. Februar 2023 ugefaangen an eeben haut am Regierungsrot gréng Luucht dofir kritt. Well méi einfach maachen ass vill méi komplizéiert wéi einfach nëmmen zousätzlech Reegelen aféieren. An dofir war et mir wichteg, datt mir breet opgestallt si fir dat Bautereglement auszeschaffen. Mir haten 8 Aarbechtsgruppen ënnert dem Lead vum mengem Ministère. 40 Aarbechtssitzunge mam Syvicol, mam OAI, mat 6 Ministèren, mat 6 Verwaltungen, mat 12 Chamberen, Federatiounen, Institutiounen an Etablissementer. Graff geschat 80 Persounen hunn un deem Reglement hei direkt oder indirekt geschafft, an ech wëll hinnen op dëser Plaz och all e grousse Merci fir deen Effort soen.
D’Zil vun deene Groupes de travail war et wou Inkohärenze sinn, Iwwerlappunge mat anere Reglementatiounen, déi ze sträichen. Wann net prezis genuch war ze preziséieren an natierlech och op déi nei Erausfuerderunge wéi Klimaerwiermung, Energietransitioun, Resilienz anzegoen.
Komme mir zum eigentleche Bautereglement also: 89 Artikele sinn et. 89 Artikelen, Dir kënnt déi duerno a Rou duerchliesen. Ech ginn elo net duerch all eenzelnen Artikel. D’Reglement viséiert also mol d’Baureegele fir d’Gebaier an d’Wunnengen awer och fir Baussenanlage ronderëm dës Gebaier. Fir den ëffentleche Raum, awer och erneierbar Energien, Brandschutz an Amenagement vu Chantieren. Eng Rei Bestëmmunge fir d’Qualitéit vun de Wunnengen ze garantéieren. Nëmmen een deen sech wuel doheem spiert, ass och zefridden. À la fin du jour geet et ganz einfach net méi an net manner ëm d’Liewensqualitéit vun eis alleguerten. Dofir hu mir minimal Bestëmmunge bestëmmt fir de Wunnraum, fir natierlech Beliichtung, fir de Bausseraum. Mir hunn aus der Corona-Pandemie geléiert, wou vill Leit leider net op eng Terrass oder an e Gaart goen. An déi Méiglechkeeten hu mir eeben elo am Bautereglement virgesinn. D’Bautereglement huet och ee kloert Zil: Recht op méi Liewensqualitéit.
Ech hunn et virdru gesot, Stéchwuert Resilienz. Resilienz ass wichteg. Mir brauche resilient Gebaier. Mir brauche resilienten ëffentleche Raum. Mir brauche resilient Gemengen. An dofir hu mir och eng ganz Rei Dispositiounen eeben iwwert d’Baussenanlagen am ëffentlechen an am private Raum esou gestallt, datt se méi extreeme Wiederphenomeen standhalen, d’Liewensqualitéit vun eis alleguerte garantéiert, och bei extreeme Wiederkonditiounen. Eng vun de Mesures phares ass eng exzessiv Versigelung an d’Mineraliséierung vum Terrain z’evitéieren. Well dat ass net gutt fir d’Waasserreserven. Dofir: Obligatioun fir Parkplazen ze realiséieren déi Waasser duerchlässeg sinn, Verbuet vun deene sougenannte Steegaart, a Obligatioun vu Begréngung um Terrain. Also keng Gärten des Grauens, wéi een dat op Däitsch nennt. D’Zil ass et eeben datt mir méi Waasser an de Buedem leeden, méi Waasser fir d’Planze kréien, méi Planzen an eisem Liewensëmfeld, méi Biodiversitéit an eisen Uertschaften, méi agreabel Temperaturen an doduercher méi en attraktiivt Liewensëmfeld. Dofir hu mir och Ëmwelt a Klimafrëndlech Reegele bei der Gestaltung vum ëffentleche Raum virbruecht. Mir brauche ganz kloer méi Beem am ëffentleche Raum, mir brauche ganz kloer méi Begréngung am ëffentleche Raum, och am urbane Raum. Ech menge mir haten elo, déi lescht Woch hate mir vill iwwert déi Canicule geschwat, an net jiddereen huet e Gaart doheem, a mir mussen et méiglech maachen, datt d’Leit och kënnen sech am ëffentleche Raum, net nëmmen am Respekt, wéi beim Plazverweis, begéinen, mee sech och em ëffentleche Raum beweegen, a kënnen hir Liewensqualitéit do genéissen. Ass och wichteg fir d’soziaalt Zesummeliewen a fir d’sozial Kohäsioun.
An dofir e Beispill: pro 250 m2 muss mindestens ee Bam geplanzt ginn. Um Knuedler géifen dat 35 Beem ginn. Haut sinn et der 16. Elo sot Dir: dat ass elo vläicht net ganz vill...e Bam op 250 m2. Mee et muss ee wëssen, wann de Bam 10 m bis héich ass, da kritt en eng Kroun. A mir hunn eis am Fong geholl dorobber fokusséiert datt mir ëmmer een Drëttel vun de Plaze beschattet kréien. Ech soen awer och direkt: et sinn och Exceptioune méiglech, wann ee gréisser Plaze brauch fir grouss Veranstaltungen, da kann een dozou derogéieren. Ech sinn och der Meenung et huet kee Wäert ëmmer alles op d’gréng Wiss ze transportéieren, well och dat ass net klimafrëndlech. Do musse ee Kabele leeën, elektresch, et muss ee grouss Bünen do opriichten, et muss een de ganzen Transport dohinner kréien. Dofir mécht et scho Sënn och an enger Uertschaft Plazen ze hunn, wou ee grouss Veranstaltunge ka maachen.
Méi resilient och am Waasserverbrauch hunn ech gesot. Dofir hu mir eng Obligatioun virgesi fir Reewaasserbehälteren, sougenannte Zëttären z’installéieren. Dat huet als Zil d’Reduktioun vum Drénkwaasserverbrauch zum Beispill bei der Toilette-Spülung. Puffer vum Reewaasser am Fall vum Staarkreen. Och natierlech domadder kënne mir de Risiko vun Iwwerschwemmunge vermindern. Dat heescht mir maachen hei ganz pragmateschen Ëmwelt- a Klimaschutz am Zesummespill mat der Resilienz.
Dann hu mir eng ganz Rei Reegele betreffend d’Transition énergétique virgesinn. Zum Beispill: haut ginn et verschidde Reegele vir PV-Anlagen, déi ganz oft ganz restriktiv sinn. An Zukunft manner Restriktiounen, eng Reegelung en faveur an net en défaveur vun der Energietransitioun. PV-Anlagen si prinzipiell op all Diecher an op all Fassade méiglech. PV-Anlagen duerfen nëmme méi am Secteur protégé ausgeschloss ginn, awer och just do wou et Sënn mécht. Gréisser Parkinge wou vill Potential a Punkto Energieproduktioun, a fir eng Rei Parkinge mat iwwer 2.500 m2, do sollen dann esou PV-Anlagen do iwwert d’Autoe kommen. 
Alles dat si Mesuren natierlech fir eeben déi Transition énergétique a klengen, mee a wichtege Schrëtter no vir ze bréngen an dat geet eis alleguerten eppes un. An och d’Leit kënnen hei hire Bäitrag dozou leeschten. 
Dann Wärmepompelen, war bis elo och e schwieregt Thema an deenen honnert Bautereglementer, well déi meescht Gemenge ganz restriktiv Wärmepompel, also Reegelen hate fir Wärmepompelen z’installéieren. An der enger Gemeng hu se net virun der Hausdier dierfte sinn, mee nëmmen hannert dem Haus, op anere Gemenge war et bëssi méi flexibel. Ech mengen déi verschidde streng Reegele kommen nach aus enger Zäit wou déi Wärmepompelen Mastodonte waren, extreem vill Kaméidi gemaach hunn. Och do huet d’Technik evoluéiert, ganz schnell. Dofir hu mir decidéiert, datt an d’Zukunft d’Wärmepompelen am Prinzip iwwerall um Terrain dierfen installéiert ginn. Mir hu just eng Reglementatioun vum Kaméidi vun esou Anlage festgeluecht fir datt de Noper net onnéideg gestéiert gëtt.
Weider...am Kader vun der Transition énergétique hu mir eis natierlech net nëmme mat de Parkplaze vun den Autoe beschäftegt, mee och mat de Parkplaze fir d’Gefierer am Kader vun der Elektromobilitéit. Mir wëssen, besonnesch am urbane Raum, ëmmer méi Leit notzen de Vëlo, den E-Bike, am Alldag. Aus der Erfarung wësse mir, besonnesch natierlech och wa Residenze gebaut ginn, oft gëtt zum Schluss gesot: „Ah elo brauch ech nach e Lokal fir d’Vëloen ënnerzekréien!“ an da gëtt heiansdo do iergendeppes gebastelt. Dat hei gëtt elo kloer festgeluecht, wéi vill Plaz ee pro Vëlo an enger Residenz muss virgesinn. An zum Beispill mussen och do Borne virgesi gi fir de Vëlo opzelueden.
Dann e Sujet, dee mir och ganz um Häerz louch. Kee vun eis wëll en zweet Crans Montana. An dofir wäert an deem Bautereglement eng Rei Mesuren iwwert d’Sécherheet an d’Feierbekämpfung. Dir wësst haut ginn et Richtlinne vum CGDIS. Mee elo, mat deem neie Bautereglement wäerten de Minimum-Standarden an d’nationaalt Bautereglement agefouert ginn. Jee no Gréisst vu Gebaier mussen d’Fluchtweeër geplangt gi wou d’Leit sécher kënnen evakuéiert ginn. Bei Gebaier wou méi Wunnengen oder eng aner Notzung ass, muss et esou gebaut ginn, datt d’Feier net direkt vun enger Wunneng op déi aner kann iwwersprangen. An den Accès fir d’Pompjeeë muss zu all Zäit garantéiert sinn. Ech mengen et ass wichteg datt mir hei fir d’Sécherheet mam gesonde Mënscheverstand reegelen.
En anere wichtege Sujet ass d’Beliichtung. Och d’Beliichtung am ëffentleche Raum. Dir wësst dat ware Sujete wärend der Corona-Pandemie. Do hu mir et all fäerdeg bruecht ab 10 Auer ëffentlech Gebaier net méi ze beliichten. Natierlech spillt och de Sécherheetsaspekt do mat an do hu mir probéiert e gesonden Equiliber ze fannen. Natierlech gëtt den ëffentleche Raum beliicht, mee am Moos an a Respekt vun der Liichtverschmotzung. Dofir zwee Punkten: ëffentlech Raim wou Leit sech reegelméisseg ophale musse genuch beliicht ginn. An aner Plaze wou eeben net esou vill Leit sinn, déi kënnen ofgedonkelt ginn. Dat ass elo ganz technesch wann Dir dat am Bautereglement liest. Wann do herno Froen dozou sinn, do kann de Frank Goeders dorobber agoen.
Dann hu mir nach en anere grousse Virdeel bei dem nationale Bautereglement. Et gëtt Méiglechkeeten de Contenu vun engem Baugeneemegungsverfarensdossier ze vereenheetlechen. An an deem Kader och weider un der Digitalisatioun ze schaffen.
Wéi gesot, mir hu gutt, horizontal dorunner geschafft. Et war kee Silodenken do. An dofir méi mat manner, an ech si frou wann dat hei da kann a Kraaft trieden.
Dann nach zwee Wierder vu mir zu der Simplification administrative am Kader vun de PAG-PAP-Prozeduren. Wa mir vu Simplificatioun a Reduktioun vun Delaie schwätzen, an ech mengen ech hunn et schonn eng Kéier op dëser Plaz gesot, de But en soi ass net just Delaien ze reduzéieren. De But ass datt mir Liewensqualitéit fir d’Leit schafen. An dat muss ëmmer de But och vun enger Simplification administrative sinn. Hei hu mir elo probéiert déi PAG- an déi PAP-Prozeduren am Delai ze reduzéieren an deem mir se méi anenee fügen. Doduerch, zum Beispill bei engem PAG konnte mir an Zukunft vun 12 Méint op 7 Méint, a bei engem PAP vun 8,5 Méint op 6,5 Méint. Mir hunn hei am Land ee Véierel vun de PAP si PAPen mat enger Surface manner wéi 25 Ar. Den techneschen Term ass do PAP de moindre envergure. An do, laut der neier Prozedur komme mir do vun 8,5 Méint op 4 erof. Natierlech ëmmer wa keen dogéint klot. Mir liewen an engem Rechtsstaat a jiddereen huet d’Recht géint eng Décision administrative natierlech e Recours, an deem Fall beim Tribunal administratif ze maachen. Fir eis gi Simplificatioun a Liewensqualitéit fir eis Bierger mateneen. An och hei wäerte mir d’Digitalisatioun virundreiwen.
An da ginn ech dem Frank Goeders d’Wuert fir Iech déi Prozeduren méi no ze erklären. Merci.
[Frank Goeders]
Merci Här Minister. Jo effektiv, mir setze mat dem Projet de loi deen ech Iech elo wäert virstellen ee Véierel vun deem Pak ëm vun de 40 Mesuren am Beräich vun der Simplification administrative fir de Bausecteur, wou de Premierminister scho virdrun driwwer geschwat huet. Dat heescht et ass e grousse Pak. Ech wäert mech och elo op dat Weesentlecht konzentréieren, soss gëtt et vläicht e bëssi laang. 
Et geet u sech drëm, och an deene Prozeduren déi mir elo wäerte gesinn, fir méi séier ze bauen a méi séier Prozeduren ze kréien. Mee de Minister hat et grad ugedeit, et geet och drëms fir et méi einfach ze maachen a fir jidderengem deen domadder konfrontéiert ass, mat deene Prozeduren, sief dat am Privatsecteur, oder sief dat am ëffentleche Secteur, méi Zäit ze verschafe fir sech op dat Weesentlecht ze konzentréieren. Nämlech d’Ausaarbechtung vun héich qualitative Projeten. 
Dat heescht och mir erwaarden eis datt mir méi Zäit doduerch gewanne fir méi Berodung ze maachen a méi dem Rôle als Partner vun de Gemengen och do gerecht ze ginn. An et ass wéi de Minister virdru gesot huet, am Endeffekt geet et drëms Projete besser ze maachen an doduercher och d’Liewensqualitéit vun eis all ze verbesseren.
D’Kärstéck vun deem Projet de loi ass d’Iwwerschaffe vun de PAG- an de PAP-Prozeduren. Haut ginn et zwou ënnerschiddlech Prozeduren. Eng fir de PAG, engersäits, wou definéiert gëtt wou wat dierf gebaut ginn. Wou z.B., de Minister hat et gesot, wou Wunnengen dierfen entstoen, wou Schoulen dierfen entstoen. An eng zweet Prozedur, déi erëm bëssen anescht ass, fir PAPen, also do wou definéiert gëtt, wéi dierf gebaut ginn, z.B. wéi héich dierf gebaut ginn. An zwou Prozeduren dat ass komplizéiert an dat ass virun allem och feelerufälleg a mir gesinn dat, datt reegelméisseg doduerch och Verzögerunge kommen, an de Prozeduren, an dann dee Moment och fir d’Realisatioun vun neie Quartieren. An dofir schafe mir mat deem Projet de loi hei eng eenheetlech Prozedur fir déi zwee Instrumenter, also esouwuel fir de PAG an de PAP. Dat mécht et engersäits méi einfach, et huet awer een zweete grousse Virdeel. An ech ginn Iech do ee Beispill: ganz oft ass et sou, datt wann een e PAP mécht, wou een en neie Quartier plangt, datt do festgestallt gëtt, datt verschidden Dispositiounen aus dem PAG, déi do gräifen, ze restriktiv sinn. Zum Beispill datt ee seet: mir hunn e PAP, dee Quartier kënne mir entwéckelen, mee mir stelle fest et kéint een nach puer Wunnenge méi do realiséieren, mee de PAG erlaabt dat net.
Da muss een haut zwou Prozeduren duerchlafen. Engersäits de PAG adaptéieren, op der anerer Säit muss een de PAP an d’Prozedur ginn. Dat ass komplizéiert an dat ass net ganz flexibel. De Virdeel ass: elo wou mir déi selwecht Prozeduren hunn, esouwuel fir de PAP an de PAG, kënne mir déi Prozedure bündelen. Dat heescht mir kënnen eng eenzeg Prozedur draus maachen, eng sougenannte Procédure unique. An déi wollt ech Iech eng Kéier kuerz virstelle mat de Virdeeler.
Dir gesitt hei op de Slides effektiv datt d’PAP an d’PAG-Prozedur ënnerschiddlech Etappen duerchlafen, déi hunn ënnerschiddlech Delaien. Et ass dat wat ech gesot hunn, dat mécht et komplizéiert amécht virun allem eng Ofstëmmung extreem schwiereg. Mir hunn, wann een déi zwou parallel duerchleeft, dann huet een zwee Avise vun enger Kommissioun déi kommen. Et sinn zwou Enquêtes publics déi musse gestart gi fir d’Leit. Dat heescht d’Leit mussen dann och wëssen, reklaméieren ech géint de PAG oder de PAP, oder muss ech géint déi zwee reklaméieren? Mir hunn zwee Votte vum Gemengerot, an och schlussendlech zwou Approbatiounen. Dat heescht mir hunn alles duebel. A mat eiser Procedure unique kréie mir dat a sech weesentlech vereinfacht. Et gëtt dann dee Moment just nach een Avis. A virun allem fir d’Leit, gëtt et just eng Enquête publique, wou d’Leit sech da kënnen einfach mam Projet auserneesetzen a mussen sech net mat prozedurale Froe beschäftegen. 
Mir kréien dann och just ee Vott herno a just eng Approbatioun. A wéi gesot dat geet och, wéi de Minister et virdru scho gesot huet, weesentlech méi séier iwwert d’Bün.
Mir hunn awer och an deem Kontext ee gréissere Changement gemaach, bei dëser Prozedur, an deem mir gesot hunn....Bei de PAGen ass et haut esou, datt d’Reklamanten, déi net averstanen si mat engem Projet, déi kënnen haut bei der Gemeng reklaméieren. Wann se do keng Satisfaktioun hunn, dann hunn se d’Méiglechkeet nach bei den Inneminister ze goen, fir do nach eng Kéier Observatiounen eranzereechen, ier se viru Geriicht ginn. Dat ass u sech eng gutt Saach, leider gëtt et dat bei de PAPen haut net. Dat heescht wann en neie Quartier geplangt gëtt, dann ass et esou, datt d’Bierger just bei der Gemeng kënne reklaméieren. A wann se do keng Satisfaktioun kréien, da mussen se direkt viru Geriicht goen, wat natierlech net zum Null-Tarif ass.
An dat wëlle mir änneren an deem mir méi op d’Biergerbedeelegung setze wéi bis elo. An deem mir de Leit och Méiglechkeete gi beim PAP, fir och beim Inneminister kënnen ze reklaméieren. A wou den Inneminister dann och bei Bedarf da kann de Projet änneren an d’Leit net direkt musse viru Geriicht goen. 
Dat heescht mir op der enger Säit beschleunege mir d’Prozeduren, mir maachen se méi einfach an trotzdeem gi mir de Leit méi Méiglechkeeten sech an d’Entwécklung vun hirer eegener Stad oder hirem eegenen Duerf matanzebréngen.
De Minister hat et ugeschwat: mir maachen eng vereinfacht Prozedur fir kleng PAPen. Haut ass et effektiv esou, datt et keen Ënnerscheed gëtt fir kleng PAPe vun 2 Haiser oder PAPe mat iwwer 1.000 Wunnengen. Si duerchlafe genau déi selwecht Prozedur. Dat schéngt eis ze opwänneg fir déi kleng PAPen ze sinn. Dofir wëlle mir, fir PAPen déi manner wéi 25 Ar hunn an déi och keng gréisser Contrainten hunn, eng vereinfacht Prozedur maachen. Dat betrëfft ee Véirel effektiv vun den Dossieren déi mir haut gesinn. De groussen Ënnerscheed wäert dee sinn, datt do keen Avis vun enger Kommissioun gebraucht, well se relativ onproblematesch sinn, an doduercher och kee gefrot gëtt. An dat erlaabt eis eng drastesch Reduktioun effektiv vum Delai op insgesamt 4 Méint.
Och do ass d’Iddi hannendrun, datt mir d’Ressourcë méi effizient notzen, dat heescht datt mir d’Ressourcen esouwuel am Privatsecteur wéi och bei eis op déi Dossiere konzentréieren, déi méi komplizéiert sinn, respektiv déi vill méi determinant si fir d’Entwécklung vun eisem Land. An dat ass dat wat de Minister virdru gesot huet: mir maachen se méi effizient fir eis méi mam Städtebau kënnen auserneen ze setzen. Am Endeffekt och fir d’Liewensqualitéit vun eis all ze verbesseren.
Vu que datt mir eng ganz Refonte, soe mir vun deene Prozedure maachen, profitéiere mir natierlech och fir déi Prozeduren déi haut nach komplett iwwer Pabeier lafen, fir déi integral ze digitaliséieren. Haut ass et effektiv esou, datt déi ganz Echangen tëscht der Gemeng an dem Staat an awer och tëscht dem Bierger an de Verwaltungen iwwer Pobeier geet. An Zukunft ass et dann esou, datt deen Echange tëscht der Gemeng an dem Staat iwwert déi elektronesch Plattform vum Ministère wäert lafen, COSMOS genannt. An do vun d’Bierger en Dossier erareechen, z.B. e PAP, dat wäert iwwert dat Instrument funktionéiere, wat jidderee scho gutt kennt, MyGuichet, an d’Enquêtes publics, wéi gesot déi wäerte mir och digitaliséieren. An zwar wäert dat an Zukunft iwwert de Portail national des enquêtes publiques lafen. Dat heescht och do kënnen d’Bierger an Zukunft bequeem vun doheem aus all d’Dossiere consultéieren an och vun doheem aus, oder soss iergendwou, dogéint reklaméieren, zu all Moment.
Dat heescht mir maachen déi gesamt Verwaltung vun deene Prozeduren do och weesentlech méi modern a méi effizient an doduercher och, héchstwarscheinlech, vill manner feelerufälleg wéi dat haut nach de Fall ass.
Ee leschte Punkt deen ech nach wollt Iech weisen, dat ass ee Projet deen eis ganz wichteg ass. Deen ass net Bestanddeel vun deene 40 Punkte-Plang vun deem mir ganz am Ufank geschwat hunn. Et geet ëm déi provisoresch Baugeneemegung. Haut ass et esou, datt a ganz vereenzelte Fäll de Buergermeeschter eng provisoresch Baugeneemegung ka gi fir Parkplazen, awer fir soss näischt.
A mir wëllen dat wäit ausdeenen an zwar fir de Fall vun enger Urgence oder enger Kris. Wat ass domadder gemengt? Ma zum Beispill Naturkatastrophe wou gréisser Iwwerschwemmunge sinn, wou Haiser net méi bewunnbar sinn oder ëffentlech Infrastrukturen net méi notzbar sinn. Oder och bei enger internationaler Kris, wou mir zum Beispill mat enger gréisserer Flüchtlingswell konfrontéiert sinn. Do besteet an der Reegel eng gréisser Noutwennegkeet fir séier provisoresch Infrastrukturen oder och nach Wunnengen a Form vu Modulbau ze realiséieren.
Da ass da kee Probleem wann déi Terrainen, déi engem zur Verfügung stinn, och vum PAG a PAP aus esou klasséiert sinn, datt een dat do ka maachen. Mir hunn awer ëfters de Fall gehat, datt dat net goung, datt de PAG an de PAP dat net erlaabt hunn. An da muss een eigentlech am Virfeld, ier een do eppes realiséiert, theoreetesch de PAG an de PAP änneren. Dat ass vill ze Zäitopwenneg, dat ass vill ze laang, mir kréien do net séier genuch reagéiert fir Leit an Nout ze hëllefen. An dofir dat Instrument vun der provisorescher Baugeneemegung, wat et dem Buergermeeschter an Zukunft soll erlaben, fir eng Geneemegung ze gi fir eng gewëssen Zäit, 3 Joer, liicht verlängerbar, fir esou Infrastrukturen. An doduerch och mat där Baugeneemegung kann derogéieren zu de Reegelen am PAG an am PAP. Dat eenzegt wat am Virfeld gebraucht gëtt, ass datt de Gemengerot déi Urgence do constatéiert. Mee da kann ee séier reagéieren, séier d’Infrastrukturen zur Verfügung stellen an de Leit, wéi gesot, hëllefen. An dat ass eng Saach vun, de Minister hat e scho virdrun e puer Mol gesot, dat ass am Endeffekt och eng Saach vun enger Stäerkung vun der Resilienz vun eise Gemengen an eisem Land.
[Léon Gloden]
Merci Frank. Dat, a geschraffter Form, dee Paradigme-Wiessel dee mir hei vollzéien. Wa Froe sinn, sti mir natierlech gären zu Ärer Verfügung. 
[Journalist]
Jo, Dir hat virdrun d’Akraafttriede kuerz ugeschwat. Wéi séier rechent Dir datt Är Projete kënne Realitéit ginn?
[Frank Goeders]
Also am Projet de loi...mir wëllen u sech Follgendes maachen, dat ass den 1. Januar 2028, dat ass den Datum deen elo iwwerall virgesinn ass, wëlle mir eng Aart Regimmwiessel maachen, wou d’Bautereglement a Kraaft trëtt, och déi hei Prozeduren a Kraaft trieden. A wat mir och viséieren, dat ass déi nei Baugeneegungsverfare mat der Digitalisatioun. Also d’Iddi ass, wann eis dat elo geléngt, den 1. Januar 28 ze viséieren. Dat ass an all Projet elo mol esou virgesinn. Hoffentlech klappt dat och.
[Journalist]
Sidney Wiltgen vum Tageblatt. Dir hutt virdru vu Parking geschwat, oder grousse Plazen, dat déi mussen elo en Drëttel am Schied leien. Gëllt dat och elo scho fir besteeënd Infrastrukturen? Ech denken do un, zum Beispill de Glacis, dee jo dann...
[Léon Gloden]
Parkplazen do hunn ech erkläert datt déi sollen impermeabel....also datt d’Waasser kann duerchgoen. Parkplazen hunn ech net vu Beem geschwat. 
[Journalist]
Ok. An dann och nach eng Kéier 10 Elektroparkplaze pro Parking? Skaléiert dat och an der Gréisst oder ass dat och pro Parking, egal wéi grouss deen dann ass.
[Frank Goeders]
Also d’Verhältnis ass 1 zu 10. Dat heescht pro Tranche vun 10 Parkplaze muss eng gemaach ginn. Wat ee vläicht och nach virdru kann ergänzen, wat ganz wichteg ass, dat ass de Bestand ass esou laang net touchéiert duerch déi Reegelen, och net duerch Begréngung, wéi en net eng Plaz oder esou komplett nei baut oder komplett frëschmécht. Dat heescht d’Bautereglement, dat ass méi wéi e wichtege Punkt, gräift ab deem Moment wou ech, wéi de Minister virdru gesot huet, an d’Aarbechten eraginn. Fir de Rescht ass et eeben Standschutz...och fir d’Parkingen.
[Journalist]
Ech hätt nach eng Verständnisfro. Laurent Schmit vu Reporter.lu. Et war jo och riets vun deene Bagatell-Reegelen, also wou ee keng Baugeneemegung brauch. Zum Beispill war dat jo och eng Zäitchen duerch Urgence-Moossnamen de Fall bei PV-Anlagen. Wéi geet et domadder weider? Well dat ass jo och e weesentleche Punkt vun der Vereinfachung. An dat ass jo oft och am Règlement des bâtisses gereegelt. 
[Léon Gloden]
Also dee Projet ass jo schonn en cours am Kader vun dem Projet de loi fir Silence vaut accord. An do si mir an der Prozedur, do si mir beim Staatsrot an do waarde mir op d’Remarke vum Staatsrot. Dat huet elo näischt mat deem heite Projet de loi ze dinn. Dat ass schonn, mengen ech säit 1,5 Joer...?
[Frank Goeders]
Jo säit Januar d’lescht Joer...
[Léon Gloden]
Säit d’Januar d’lescht Joer ass dat schonn en cours de procédure.
[Journalist]
Ok an da meng zweet Fro: Dir hutt elo déi Reegele virgestallt, dat ass jo effektiv eng nei... datt een sech eng Kéier Zäit hëlt fir dat Ganzt duerchzedenken, an nei Reegelen ze maachen. Mee ech héiere scho Promoteuren déi soen: dat gëtt awer deier. Ech soen elo mol: Reewaasser-Notzung, Vëlosstellplazen,... Wéi reagéiert Dir op esou Remarken?
[Léon Gloden]
Éischtens sinn déi Reegelen hei och mat Vertrieder aus dem professionelle Milieu, wéi ech gesot hunn z.B. OAI, ausgeschafft ginn. A wann d’Haus iwwerschwemmt gëtt ass et, gëtt et méi deier wéi elo e puer dausend Euro an de Grapp ze huele fir e Waasserreservoir ze bauen.
[Journalist]
Pierre Jans vun RTL, nach eng Kéier. Här Inneminister, zu där Geriichtsaffär wou den Här Premierminister elo näischt konnt oder wollt soen. Ech wollt awer do froen: an der Direction de l’immigration, gedenkt Dir do iergendwéi dru fir Personal-Schrëtt oder -Konsequenzen ze ergräifen...op Direktesch Niveau zum Beispill?
[Léon Gloden]
Ech kommentéieren elo weider och net déi Affär. De Parquet an de Juge d’instruction maachen hir Enquêten, hir Instruktiounen. Dofir, ech hu gesot ech géif en Audit lancéieren, fir ze kucke wat ass net gutt gelaf an dann, opgrond vun deem Audit, wäerte mir da kucken, wat muss am Kader vun deem Audit reforméiert ginn. 
[Journalist]
Mee et ass jo awer e gréissere Widdersproch do dran. Dir sot, dir wiert eréischt Abrëll 25 dovunner gewuer ginn. D’Denonciatioun vum Immigratiounsdirekter war Januar 23. Also, wann ech Minister wier géing ech mir do awer Froe stelle wann een Direkter vun enger Verwaltung mir net esou ee grave Fall direkt seet, esou bal ech déi Verantwortung iwwerhuelen. Also dat ass jo awer eng Fro vu relation de confiance déi do fir mech awer a Fro gestallt wier.
[Léon Gloden]
Also, Januar 23, wéi gesot war ech net Minister, do war den Här Asselborn de Minister, ech hu gelies datt deen sech och do un näischt kann erënneren. Ech si 25 do vun där Envergure vun där Perquisitioun, opgrond och vun engem anonymme Bréif, deen zu gläicher Zäit eis zougeschéckt ginn ass, a Kenntnis dovunner gesat ginn. A vun deem Moment un hu mir jo och direkt reagéiert. Ech hunn elo kee Grond, à ce stade, soss iergendeppes an d’Welt ze setzen. 
[Journalist]
Dir hutt elo nach eng Kéier den Audit ugeschwat deen Dir do wëllt lancéieren. Fir wéini ass dee geplangt a gedenkt Dir deen dann och duerno public ze maachen?
[Léon Gloden]
Also den Audit, mir sinn am gaangen ze kucken, well mir wäerten deen héchstwarscheinlech iwwer Marché public mussen ausschreiwen. Dofir kann ech net soe wéini dat ass. An da waarde mir mol den Audit of. Natierlech am Kader vun der Transparenz wäert sécherlech mat den Acteure, deen Audit, och mat der Chamber diskutéiert ginn.
[Journalist]
Ginn et eventuell mëttlerweil éischt Schätzunge wéi héich de Schued ass, deen duerch deen einhergehenden Sozialbedruch dann awer do entstanen ass?
[Léon Gloden]
Ech hunn absolut keng Infoen dozou.
[Journalist]
Hutt Dir Informatiounen ob d’Ausbezuele vun de Sozialleeschtungen un déi identifizéiert Leit gestoppt antëscht gouf.
[Léon Gloden]
Keng Infoen. Ech sinn net Riichter, ech si Minister.
Voilà, wa keng weider Froe sinn, soen ech Iech merci a bis geschwënn.

